Nicholsonová, Lucia, poslankyňa NR SR (2012-10-29):
Ďakujem veľmi pekne. Škoda, že odchádzaš, pán Matovič, neodchádzaj. (Reakcia z pléna.) Dobre, to je také trochu zbabelé. Ale zostalo vás tu strašne veľa z OĽaNO, vy to tak poctivo všetko sledujete, dobre mi nakladáte, tak ja dúfam, že to predsedovi odnesiete bez nejakého prekrúcania. (Hlasy v sále.) Dobre. Bolo tu povedaného strašne veľa, musím povedať, takého scestného až, ale ja sa budem snažiť v tom poslednom slove na to zareagovať. Ďalší odchádza. Dobre. (Smiech v sále.) Pán poslanec Škripek, vy ste nám sem strašne veľa, a ja sa voči tomu naozaj ohradzujem, vnášali reči o nacistickom Nemecku a o tom, ako tam niekoho presviedčali a že to bola proste štátna doktrína a že presvedčili, ako to mali všetko požehnané. Ja sa naozaj veľmi voči tomu ohradzujem, mňa to strašne uráža. Vy si ani neviete predstaviť, ako ma to uráža. Uráža ma to ako političku, uráža ma to ako ženu, uráža ma to ako matku a uráža ma to ako niekoho, kto má úprimný záujem sa podpísať alebo spolupodpísať pod všetky riešenia, ktoré budú smerovať k tomu, aby sme vyriešili tzv. rómsku problematiku. A my sme sa nikdy netajili tým, že prístup pre sociálne vylúčené spoločenstvá ku všetkým službám reprodukčného zdravia má byť hlavne vo vzťahu k rómskym osadám, ale nie preto, aby to bolo proti nim, ale aby to bolo pre nich, pretože SaS-ka sa hlási k tomu, že bude vždy bojovať za občianske a za ľudské práva a týmto ľuďom len kvôli ekonomickej bariére sú ich občianske a ľudské práva dlhodobo upierané napriek tomu, že Slovensko podpísalo medzinárodné dokumenty, v ktorých sa zaviazalo, že aj takýmto ľuďom sprístupníme služby reprodukčného zdravia. To je veľmi čistý úmysel. A ja vás vyzývam, aby ste už nikdy nezopakovali to, čo ste dnes niekoľkokrát povedali v tejto rokovacej sále. Veľmi vás o to prosím. Hovorili ste o príklade vášho známeho, ktorý menil desiatky ľudí, ja mu gratulujem. Ja som niekoľkokrát povedala aj vo vzťahu k tuto našim priateľom z KDH, že obrovský dobrý kus práce vykonala katolícka cirkev v rómskych osadách. Ja si za tým plne stojím, čo som povedala. V niektorých osadách, a Lomnička je toho súčasťou napríklad, by tá úroveň tej osady nikdy nebola taká, aká je, pretože je tam veľmi dobrý farár, pretože sú tam rehoľné sestry, ktoré tvrdo a každodenne pracujú s ľuďmi z rómskej osady a dosahujú výsledky. Ale je to presne o tom, čo povedal Richard Sulík, možno máme 10 takých príkladov, možno o všetkých príkladoch ani neviem, ale to je stále málo. Okrem toho nijakým spôsobom sa to nebije, pretože vy si môžete hlásať svoje Božie slovo. Nech to robia tak farári, nech to robia sestry. Inak, ja by som všetkými desiatimi podporila to, čo navrhovala v minulosti pani poslankyňa Gibalová, že tí ľudia majú byť odmenení za to, pretože oni robia, oni suplujú štát vlastne. Všetkými desiatimi by som to podporila. Ale to sa nijako nebije s tým, čo my navrhujeme. Čím viacej ľudí vy dobrým slovom a osvetou preonačíte, tým menej ľudí bude musieť byť odkázaných napríklad na dobrovoľné bezplatné sterilizácie. Problém ale je, že pokiaľ sa tak nestane, že vy na svoju stranu získate 100 % týchto ľudí, tak ešte stále je tam obrovská skupina ľudí, ktorá je odkázaná na tie sterilizácie, na dobrovoľne sterilizácie, ale nemôže si ich dovoliť, pretože ich nevie zaplatiť. Tak potom spojme sily. Ja budem podporovať všetko, čo budete vy prinášať, čo bude mať hlavu a pätu. Je mi úplne jedno, či to bude prinášať SMER alebo či to budete prinášať vy, či ste evanjelik, či ste katolík, je mi to úprimne jedno, keď to zmení život len jednej žene v tej osade, tak ja sa pod to podpíšem, to mi môžete veriť. O to viac ma mrzí, ako hrozne netolerantne pristupujete napr. k tomuto návrhu vy. A ja som sa nikdy netajila tým, že to nie je riešenie tzv. rómskej problematiky, nikdy ním nemalo byť, to nemá také ambície. To je len jedno zrnko v piesku. Ale nechápem, prečo by ste to mali potopiť, prečo som dnes od deviatej od rána musela čeliť vašim urážkam len za to, že si ako poslankyňa plním svoju úlohu, pretože aj ja mám svojich voličov, aj ja som im dala sľub. A okrem iného som dala sľub aj tej žene, o ktorej som rozprávala, z tej rómskej osady, ktorá rodila svoje štrnáste dieťa. Dnes celý deň počúvam od kolegov z OĽaNO a z KDH, ako hovoria, aby sme ich vychovávali. Ale tak, prosím vás pekne, potom podporte napr. sexuálnu výchovu na základných školách. Ako ich máme vychovávať? Okrem toho taká výchova, to je beh na strašne dlhé trate. A opäť nijako sa to nebije s tým, že okrem iného ešte budú mať možnosť požiadať o dobrovoľnú sterilizáciu, ktorú dostanú zadarmo. Nijako sa to nebije. Ďalšia vec. Ja dnes s úžasom sledujem, ako hovoríte o tom, že lepšia bude hormonálna antikoncepcia. Ja si pamätám na časy, keď sme to navrhovali v zákone o sociálne vylúčených spoločenstvách, hormonálnu antikoncepciu, ktorá by bola sčasti dotovaná z verejných zdrojov. A boli to práve priatelia z KDH, ktorí si to nevedeli predstaviť. Máme im umožňovať, to sme si vypočuli teraz, aby si to zaplatili. Myslím, že to hovoril pán poslanec Škripek. No ja vám sľubujem, že keď prídete s takýmto návrhom, tak ja ho podporím. Ale príďte s takým návrhom, neseďte tam a nekritizujte niečo, čo navrhne niekto iný, pretože to je úplne najľahšie, úplne najľahšie. A vy ste v tom preborníci v OĽaNO. Pán poslanec Vašečka, tady. No dobrovoľné sterilizácie, ja som to už opakovala niekoľkokrát a zopakujem to ešte raz, to nie je niečo, čo ja som teraz vytiahla zázračne z rukáva, pretože pokrytecky som najprv naháňala hlasy kade-tade, a teraz som sa priznala k tomu, že vlastne chcem navrhnúť bezplatné dobrovoľné sterilizácie. Nie, to je niečo, o čom rozprávam od roku 2010 bez ohľadu na to, čo sa v ďalekej minulosti stalo, keď boli sterilizácie zneužité na tzv. nútené sterilizácie. Je mi to úprimne ľúto, ale ja si nemyslím, že spoločnosť ako tá naša, ktorá sa hlási k nejakej modernej demokracii, ku krajinám, ktoré patria do 21. storočia, by mala len tak zdupkať. Naopak, my by sme sa mali poučiť na tomto nepríjemnom precedense na nastaviť veci tak, aby to v budúcnosti nebolo možné zneužiť. A ja si myslím, že môj návrh možno nie je stopercentný. Ja privítam, keď posuniete do druhého čítania akékoľvek pozmeňujúce návrhy, aj to, čo povedal pán Hlina. Budem veľmi rada, ak to bude mať hlavu a pätu. Ja sama to podporím. Ja nehovorím že to je nepriestrelné. Tak mi pomôžte nájsť to dobré riešenie. Ale nespláchnite to do záchoda len preto, lebo ste si zo mňa teraz urobili bosorku ktorú treba upáliť na hranici. Ako inkvizičný súd na mňa od rána od tej deviatej pôsobíte, vážení, aj vy, pán Vašečka, aj vy, pán Škripek, je mi to úprimne ľúto. Tu ma nazývate kolegyňou, keby to bolo možné, tak horím na SNP, tam bola tá posledná hranica, vážne tak na mňa pôsobíte a je to strašne smutné, je to neuveriteľne smutné. Naši priatelia v rómskych osadách sú plodní a my sa z toho máme tešiť. Ja sa z toho teším, ja sa teším z každého zdravého človeka. Neteším sa z tých detí, ktoré tam behajú v chlade, zime, sú hladné, sú neodeté, fetujú, o ktoré sa nemá kto postarať, kým nepríde nejaký úradník z úradu práce a nezoberie ich do detského domova. Pán poslanec Kuffa, prosím vás pekne, okrem toho, že si urobíme v najbližšom čase okružnú jazdu po rómskych osadách, kde vy tam ľudí budete učiť tomu, ako byť zdržanlivým v periodickom cykle, tak vás prevediem ešte aj po detských domovoch a po profesionálnych rodičoch a uvidíte, že 90 % detí ktoré tam máme, sú rómskeho pôvodu a sú priamo z rómskych osád. Celý deň tu riešite alebo voláte po nejakých racionálnych riešeniach, nepočula som jedno jediné riešenie, ktoré by riešilo to isté, čo chcem mojím návrhom novely riešiť ja. (Reakcia poslanca.) S dovolením, pán Kuffa. Voláte po tom, aby sme to riešili v tej sociálnej sfére nejakými škrtmi v sociálnych dávkach a podobne. Priniesla som vám sem reformný zákon o pomoci v hmotnej núdzi, o reforme dávok v hmotnej núdzi. Prihláste sa tí, ktorí tu teraz sedíte a voláte po tých komplexných riešeniach v oblasti sociálnej sféry, po škrtoch v dávkach. A nepripúšťate si dobrovoľné bezplatné sterilizácie ako jedno z možných riešení. Koľkí z vás ste za to zdvihli ruku, keď tak voláte po tých škrtoch v sociálnych dávkach, koľkí z vás ste to urobili, koľké z vás ste podporili... Pani poslankyňa Gibalová, ďakujem veľmi pekne, hláste sa ďalší.